5.

u članku 5.a stavak 1. zamjenjuje se sljedećim: „1.a Kreditnim i financijskim institucijama koje su obuhvaćene područjem primjene članka 16. zabranjuje se: (a) otvoriti bankovni račun u kreditnoj ili financijskoj instituciji sa sjedištem u Sjevernoj Koreji ili u bilo kojoj kreditnoj ili financijskoj instituciji iz članka 11.a stavka 2.; (b) uspostaviti korespondentski bankovni odnos s kreditnom ili financijskom institucijom sa sjedištem u Sjevernoj Koreji ili s bilo kojom kreditnom ili financijskom institucijom iz članka 11.a stavka 2.; (c) otvoriti predstavništva u Sjevernoj Koreji ili osnovati novu podružnicu ili društvo kćer u Sjevernoj Koreji; (d) osnovati zajednički pothvat s kreditnom ili financijskom institucijom sa sjedištem u Sjevernoj Koreji ili s bilo kojom kreditnom ili financijskom institucijom iz članka 11.a stavka 2., ili steći vlasnički udjel u takvoj kreditnoj ili financijskoj instituciji. 1.b Odstupajući od zabrana iz stavka 1.a točaka (b) i (d), odgovarajuće nadležno tijelo države članice, kako je utvrđeno na internetskim stranicama navedenima u Prilogu II., može odobriti transakcije ako ih je prethodno odobrio Odbor za sankcije. 1.c Dotična država članica obavješćuje druge države članice i Komisiju o svakom odobrenju dodijeljenom na temelju stavka 1.b. 1.d Kreditne i financijske institucije koje su obuhvaćene područjem primjene članka 16. moraju najkasnije 31. svibnja 2016.: (a) zatvoriti sve bankovne račune u kreditnoj ili financijskoj instituciji sa sjedištem u Sjevernoj Koreji ili u bilo kojoj kreditnoj ili financijskoj instituciji iz članka 11.a stavka 2.; (b) prekinuti sve korespondentske bankovne odnose s kreditnom ili financijskom institucijom sa sjedištem u Sjevernoj Koreji ili s bilo kojom kreditnom ili financijskom institucijom iz članka 11.a stavka 2.; (c) zatvoriti predstavništva, podružnice i društva kćeri u Sjevernoj Koreji; (d) okončati zajedničke pothvate s kreditnom ili financijskom institucijom sa sjedištem u Sjevernoj Koreji ili s bilo kojom kreditnom ili financijskom institucijom iz članka 11.a stavka 2.; (e) odreći se svakog vlasničkog udjela u kreditnoj ili financijskoj instituciji sa sjedištem u Sjevernoj Koreji ili u bilo kojoj kreditnoj ili financijskoj instituciji iz članka 11.a stavka 2. 1.e Obveze iz stavka 1.d točaka (a) i (c) primjenjuju se ako je nadležno tijelo države članice, kako je utvrđeno na internetskim stranicama navedenima u Prilogu II., na temelju vjerodostojnih informacija utvrdilo da bi se aktivnostima iz stavka 1.d točaka (a) i (c) moglo doprinijeti sjevernokorejskim nuklearnim programima ili programima balističkih raketa ili drugim aktivnostima zabranjenima rezolucijama Vijeća sigurnosti UN-a 1718 (2006), 1874 (2009), 2087 (2013), 2094 (2013), 2270 (2016) ili ovom Uredbom te ako je to utvrđenje priopćeno dotičnoj kreditnoj i financijskoj instituciji. Ako kreditna ili financijska institucija koja je obuhvaćena područjem primjene članka 16. sumnja da bi se bilo kojom od aktivnosti iz stavka 1.d točaka (a) i (c) u kojima sudjeluje moglo doprinijeti sjevernokorejskim nuklearnim programima ili programima balističkih raketa ili drugim aktivnostima zabranjenima rezolucijama Vijeća sigurnosti UN-a 1718 (2006), 1874 (2009), 2087 (2013), 2094 (2013), 2270 (2016) ili ovom Uredbom, ona odmah obavješćuje nadležno tijelo države članice o toj aktivnosti i razlozima zbog kojih sumnja da bi ona mogla doprinijeti takvim aktivnostima. 1.f Odstupajući od stavka 1.d točaka (a) i (c), odgovarajuće nadležno tijelo države članice, kako je utvrđeno na internetskim stranicama navedenima u Prilogu II., može odobriti da određena predstavništva, društva kćeri ili bankovni računi ostanu aktivni, pod uvjetom da je Odbor za sankcije na pojedinačnoj osnovi prethodno odobrio aktivnosti ili transakcije zbog njihove nužnosti za isporuku humanitarne pomoći ili aktivnosti diplomatskih misija u Sjevernoj Koreji na temelju Bečke konvencije o diplomatskim odnosima ili aktivnosti Ujedinjenih naroda ili njihovih specijaliziranih agencija ili za bilo koje druge svrhe u skladu s rezolucijama Vijeća sigurnosti UN-a 1718 (2006), 1874 (2009), 2087 (2013), 2094 (2013) ili 2270 (2016). 1.g Dotična država članica obavješćuje druge države članice i Komisiju o svakom odobrenju dodijeljenom na temelju stavka 1.f.”.